
PROCEMIUM. 

Nullus  est  omnium  morborum  quibus  humanum 
corpus  obnoxium  existit,  qui  auxilium  medicinas 
adeo  enixe  postulat  ac  Enteritis  ;  de  qua  nunc 
mihi  in  animo  est  disserere. 

Inflammatio  Intestinorum,  sive  Enteritis,  sem- 
per  morbus  acutus  et  periculosus  est,  cursumque 
multo  minore  spatio  temporis  quam  ullus  morbus 
fere  peragit,  cui  medicus  in  exercitatione  quoti¬ 
diana  artis  ejus  ministrare  vocetur.  Nullam  patitur 

moram,  et  hinc  necessitas  ea  consilia  aggrediendi 
statim,  quorum  ope  possumus  sperare  ut  aegri  do¬ 
lores  mitigentur,  et  symptomata  ea  quae  maxime 
urgent,  et  quae  breviter  desinerent  in  vix  evitabi¬ 
lem  mortem,  tollantur. 

Enteritis  vere  praesertim,  vel  autumnali  tempo¬ 
re  occurrit,  et  morbus  est  qui  homines  provectae 
aetatis  potius  quam  adolescendae  primae  corripiat. 
Ignavi  otiosique,  quoque  ardentibus  liquoribus  de¬ 
diti  homines,  qui  vitam  luxuriosam,  inertem,  se- 
dentariamque  duxerunt,  saepius  hoc  morbo  affi¬ 
ciuntur. 


DE  DEFINITIONE. 

A  Culleno,  celeberrimo  illo  medico  et  noso- 
logo,  ad  classem  Pyrexiarum,  et  ordinem  Phleg- 
masiarum  refertur,  et  verbis  sequentibus  definitur  : 

“  Pyrexia  typhodes  ;  dolor  abdominis  pungens, 
“  tendens,  circa  umbilicum  torquens  ;  vomitus  ; 
“  alvus  pertinaciter  adstricta.” 

In  duas  species  plerumque  a  nosologis  dividitur. 

videlicet,  in  Enteritidem  Phlegmonodaeam  et  Ery- 
thematicam. 

Haec  in  tunica  nervosa  canalis  intestinalis,  vel  in 
peritonaeo  quod  viscera  cingit,  sedem  tenet,  et  ita 
definit  Cullenus  : 

“  Phlegmonodaea,  dolore  acuto,  pyrexia  vehe- 
“  menti,  vomitu,  et  alvo  adstricta.” 

Illa  semper  in  tunica  villosa,  vel  in  tela  cellulosa 
sita  est,  et  sic  definitur  : 

“  Enteritis  Erythematica,  dolore  et  pyrexia  le- 
“  nioribus,  sine  vomitu,  et  cum  diarrhoea.” 

De  priore  quarum  tantummodo  in  hac  disserta¬ 
tione  disserere  statui. 

Morbus  diversas  intestinorum  partes,  sed  fre¬ 
quentius  intestina  tenuia  occupat,  dolore  super  to¬ 
tum  abdomen  extendente,  sed  in  regione  umbili¬ 
cali  torquente  ;  cum  nausea,  ructu,  et  saepe  mate¬ 
riae  biliosae  vomitu  stipatur ;  alvus  pertinaciter 
adstricta ;  sitis,  calor  auctus,  et  magna  anxietas 
adsunt,  cum  arteriarum  pulsu  accelerato,  duro  et 
exili. 

Enteritidis  terminationes,  pariter  ac  in  aliis  in¬ 
flammationibus,  variae  sunt,  tam  ex  violentia,  quam 

diuturnitate  morbi  ;  nimirum,  in  resolutionem, 
suppurationem,  ulcerationem  vel  in  gangraenam 
desinit  ;  sed  per  resolutionem  vel  gangraenam 
longe  frequentius  linitur. 

DE  SIGNIS. 

Enteritis  doloribus  acutis  et  perpetuis  abdo¬ 
minis,  cum  pyrexia,  alvo  pertinaciter  adstricta, 
nausea,  vomitu  ructuque  sese  manifestat ;  sed  non- 
nunquam  frigoris  et  horroris  sensu,  vel  molestiae, 
in  quavis  abdominis  parte,  incipit.  Dolor  super 
totum  abdomen  extendit,  sed  in  regione  umbili¬ 
cali  maxime  torquet.  Dolor,  quamcunque  ven¬ 
tris  partem  infestat,  respiratione  plena,  vel  tussi, 
vel  compressione  plurimum  intenditur.  Abdo¬ 
men  totum  tumescit,  et  musculi  saepe  in  duras 
contractiones  convelluntur.  Pulsus  frequens,  du¬ 
rus  et  exilis  est ;  cutis  arida  et  aspera  ;  calor  auc- 
tus ;  os  et  fauces  siccae  ;  lingua  sicca,  arida,  alba, 
et  sordida  crusta  tecta ;  cupiditas  cibi  vel  immi¬ 
nuta  vel  nulla  adest ;  sitis  intemperata ;  urina 


DE  ENTERITIDE. 


5 


rubra,  parca,  et  cum  difficultate  reddenda  ;  secre¬ 
tiones  et  excretiones  omnes  maxime  reprimuntur  ; 
vires  totius  corporis  plurimum  franguntur ;  re¬ 
spiratio  accelerata,  difficilis,  et  cum  dolore  trahi¬ 
tur  ;  vultus  anxietatem  summam  praestat. 

Symptomata  omnia  morbi  progressu  ingraves¬ 
cunt.  Lingua  crusta  magis  sordida  et  fusca  con¬ 
tegitur.  Vomitus  ingens  et  perpetuus  aegrum 
vexat,  quo  materia  nigra  et  biliosa.  In  quibus¬ 
dam  exemplis,  nixibus  vehementibus  coli  valvula 
erumpitur,  et  materia  stercorea  ore  ejicitur.  Do¬ 
lor  fere  intolerabilis  fit,  et  viscera  spasmis  acutis 
ad  lumbos  usque  tendentibus  excruciata  sunt ; 
compressione  manus  summo  dolore  afficiuntur. 
Urina  aegre  et  cum  dolore  distillat ;  alvus  vehe¬ 
menter  supprimitur  ;  si  immittantur  enemata,  sine 
mutatione  mox  redduntur.  Nonnunquam  vero 
ad  alvum  evacuandam  nixus  inanes  subinde  occur¬ 
runt,  quibus  aquosas  dejectiones,  solito  odore  et 
aspectu  stercoris  carentes,  excernuntur.  Si  re- 
.  missio  nulla  obtinetur,  et  morbus  cunctis  nostris 
conatibus  ad  resolutionem  moliendam  obsistat, 
pervigilio  et  dolore  perpetuo  aeger  molestus  deli- 

rat  et  mussitat  ;  sudores  gelidi  super  totum  cor¬ 
pus  erumpunt ;  spiritus  laboriosus,  interruptus,  et 
cum  dolore  reciprocatur  ;  motus  convulsivi  saepe 
apparent,  quibus  subito  singultus,  tendinum  sub- 
sultus  accedunt,  et  mors  breviter  finem  morbo, 
doloribusque  aegri  imponit. 


DE  CAUSIS. 

Causae  quae  Enteritidem  pluribus  in  exemplis 
excitant,  sunt  quaecunque  alvum  tardent ;  quaedam 
irritantia  ingesta,  et  purgantia  acria  ;  frigus  quo¬ 
que  pedibus  vel  abdomini  ipsi  subito  admotum,  vel 
aqua  frigida  in  ventriculum  recepta,  corpore  jam 
exercitatione  calente  ;  injuriae  externae  abdomini 
illatae ;  stercoris  concretiones  in  variis  intestino¬ 
rum  partibus  ;  liquores  omnes  meraciores  ;  venena. 
Vermes  in  intestinis  erodentes  nonnunquam  hanc 
accendere  pollent. 

Inter  causas  excitantes  Enteritidis,  Colica,  In- 
tussusceptio,  Hernia,  in  intestinis  concreta,  scir- 
rhus  cujusvis  intestinorum  partis,  intestina  vulne- 

rata,  substantiae  adventitiae  in  intestina  receptae, 
Syphilis,  Rheumatismus  quoque,  et  Podagra,  a  me¬ 
dicis  auctoribus  saepe  recensentur. 


DE  DIAGNOSI. 

Vix  sunt  ulli  morbi  quibus  confundi  potest 
Enteritis ;  sed  Gastritis,  Hepatitis,  Colica,  Peri¬ 
tonitis,  et  musculorum  abdominis  Rheumatismus, 
nonnunquam  speciem  Enteritidis  praebent. 

A  Gastritide,  delirio,  singultu,  vomitu  ingente, 
statu  irritabili  ventriculi,  quae  hoc  morbo  labo¬ 
rantes  urgent,  facillime  distinguitur  ;  dolor  urens, 
rubor  erysipelatosus  in  faucibus,  et  sedes  doloris 
Gastritidem  designant. 

Hepatitidi  absimilis  est,  eo,  quod  laborantes 
hepatis  inflammatione  dolorem  ad  humerum  dex¬ 
trum,  non  ad  umbilicum  tendentem  sentiunt ;  dys¬ 
pnoea,  tussis  sicca,  singultus,  tunicae  conjunctivae 
flavedo,  in  latus  sinistrum  decubitusque  difficilis, 
morbos  a  se  invicem  duos  satis  discernunt. 

Colica,  absente  febre,  dolore  non  perpetuo,  sed 

in  paroxysmis  accenso,  discernenda  est ;  dolor  quo¬ 
que  compressione  et  inclinatione  antrorsum  corpo¬ 
ris  plurimum  levatur  \  pulsus  tardus,  plenus  et 
mollis,  umbilici  retractio,  hunc  morbum  inter  et 
Enteritidem  discrimen  interponunt. 

Peritonitis,  dolore  erecto  corpore  plurimum  au¬ 
gendo,  et  alvo  non  adeo  adstricta  dignoscitur  ; 
sed  diagnosis  haud  multum  confert  inter  hanc  et 
enteriticam  inflammationem,  nam  hic  morbus  haud 
raro  cum  Enteritide  simul  existit,  et  eadem  me¬ 
dendi  consilia  postulat. 

In  Rheumatismo  musculorum  abdominis  alvus 
non  adstricta,  sed  facile  catharticis  solvenda  est  \ 
ventriculum  non  vomitus  urget,  et  morbus  vix  po¬ 
test  cum  Enteritide  confundi. 


DE  PROGNOSI. 

Enteritidis  prognosis  non  plerumque  infausta 
est,  sed  caute  proferri  oportet.  Nunquam  enim 
periculo  haud  exiguo  caret  morbus  ;  et  nonnun- 
quam  in  paucis  horis  in  gangraenam  ruit.  Quippe 

intestina  tenuia  laborant,  et  quo  propius  ventriculo 
adest,  eo  magis  metuendus  est  morbus.  Quum 
alvus  valde  pertinaciter  adstricta  est,  et  materiae 
stercoraceae  vomitus  occurrit,  infelix  praesagium 
edicere  oportet.  Si  autem  vires  aegri  neque  prio¬ 
ribus  morbis,  neque  intemperantia  imminutae  fue¬ 
runt,  et  signa  neque  gravia  sunt,  neque  diu  per¬ 
stant,  et  remediis  adhibitis  cedunt ;  si  pulsus  san¬ 
guine  misso  tardior,  mollior  vegetiorque  evadit, 
et  cutis  leni  diaphoresi  madet,  alvus  facile  soluta, 
et  urina  libere  profluens ;  si  dolores  gradatim  de¬ 
sinunt,  et  vultus  species  ut  in  sanitate  est ;  deni¬ 
que  resolutionem  et  terminationem  benignam  spe¬ 
rare  licebit. 

Sed  quum  morbus  ad  diem  decimum,  vel  ultra 
perstiterit,  et  remediis  omnibus  obsistit,  terminatio 
in  suppurationem  metuenda  est,  et  prognosis  max¬ 
ime  infausta  evadit.  Si  dolor  acutus,  obtusior  fit, 
et  pulsus  arteriarum  mollior  et  tardior  evenit,  cum 
sensu  in  abdomine  ponderis,  et  horroribus  artuum, 
vultu  pallido,  et  sudoribus  glutinosis,  copiosisque 
gelidis,  minime  dubitare  possumus,  quin  pus  sit  for¬ 
matum  ;  quod  ubi  accidit,  signum  infaustum  semper 

habendum  est ;  nam  pus  vel  in  intestina  descendit, 
et  in  diarrhoeam  purulentam  degenerat,  et  hecti- 
cam  immedicabilem  saepe  inducit,  sed  nonnunquam 
per  anum  ejicitur,  et  post  tempus  aliquod,  ulcere 
sanato,  ad  sanitatem  aeger  redit ;  vel  in  cavitatem 
profunditur  abdominis,  ascitemque  purulentum  ar¬ 
cessit,  quo  aeger  infelix  obruitur,  et  mors  cito  pede 
subsequitur. 

In  gangraenam  saepius  quam  in  suppurationem 
morbus  terminatur  ;  et  hunc  finem  adesse  judica¬ 
mus,  quum  dolores  subito  et  omnino  recedunt ; 
facies  mutata,  pallida  et  collapsa  fit ;  artus  frigidi  ; 
vires  totius  corporis  plurimum  fractae  ;  pulsus  ar¬ 
teriarum  intermittentes,  abnormes  et  debiles  sunt 
oculi  fixi,  et  totum  corpus  sudoribus  gelidis  et 
glutinosis  imbuitur.  Faeces  et  urina  aegro  inscio 
redduntur,  praesagium  infelicissimum  est,  cui  sin¬ 
gultus,  tendinum  subsultus,  et  mors  denique  su¬ 
perveniunt. 

DE  SECTIONE  CADAVERUM. 

In  cadaverum  sectionibus  hoc  morbo  extincto- 
rum,  abdominis  viscera  varias  praebent  species 
morbidas,  tum  ex  violentia  et  diuturnitate  inflam¬ 
mationis,  cum  ex  eventu  qui  morbo  acciderit. 
Vasa  tunicae  externae  et  musculosae  turgida  et  mul¬ 
to  sanguine  referta  esse  invenimus,  vel  intestini  tota 
pars  affecti  vasis  sanguine  distentis  rubet,  vel  plu¬ 
rimae  maculae  rubrae  lividaeque  ex  sanguinis  effu¬ 
sione  hic  illicve  apparent.  Post  inflammationem 
vehementem,  lympham  coagulabilem  effundi,  mag¬ 
nas  adhaesiones  partis  affectae  vicinis  visceribus 
formatas  abdomine  patefacto  nonnunquam  osten¬ 
dimus.  Stercore  indurato  aereque  saepe  implen¬ 
tur  intestina.  Inflammationem  quoque  hanc  il- 
lamve  partem,  sed  multo  frequentius  intestina 
tenuia  occupavisse  videmus.  Hinc  regionem  um¬ 
bilicalem  potiusquam  aliam  partem  dolores  infes¬ 
tant.  Quum  morbus  per  gangraenam  finitus  sit, 
partes  lividas  nigrasque  affectas  esse  invenimus,  et 
inter  digitos  pressu  facillime  lacerandas.  Quum 

morbus  diu  perstiterit,  formationem  puris  et  ulce¬ 
rationem  accidisse  apparet  ;  sed  haec  species  longe 
frequentius  post  erythematicam  quam  phlegmono- 
daeam  inflammationem,  vel  saltem  quum  species 
ambae  uno  tempori  adsint,  occurrit. 


DE  CURATIONE. 


Summum  consilium  in  hujus  morbi  curatione 
est  inflammationem  quamprimum  superare,  atque 
ita  cohibere,  ut  neque  in  gangraenam,  neque  in 
suppurationem  abeat.  Omnia  igitur  remedia  quae 
resolutionem  juvant  administranda  sunt.  Ad  hoc 
consilium  efficiendum,  venaesectio,  ut  in  omnibus 
inflammatoriis  morbis,  plurimum  et  haud  imme- 

t 

rito  laudatur,  et  remedium  est  ad  quod  ex  pri¬ 
mo  tempore  morbi  confugere  oportet.  Sanguis 
ex  brachio  in  pleno  rivo  detrahitur ;  et  detractio 
repetenda  est,  prout  aetas  viresque  aegri  et  vis 
morbi  postulent.  Sed  multo  melius  est  copiam 
magnam  initio  detrahere,  quam  venaesectiones  cre- 

bro  instituere  et  quantitates  minores  educere.  Ne¬ 
que  pulsus  debilis  eam  prohibere  debet ;  nam  ac¬ 
tionem  generis  sanguiferi  pleniorem  et  validiorem 
missio  in  hoc  morbo  sanguinis  reddit ;  et  quo  ma¬ 
gis  vires  deficere,  actioque  arteriarum  minui  vide¬ 
tur,  eo  magis  ad  hoc  remedium  confugere  opus 
est.  Sed  non  solum  oportet  sanguinis  missionem 
generalem  usurpare,  sed  etiam  hirudinibus  multis 
parti  dolenti  abdominis  admovendis,  quibus  effec¬ 
tum  vensesectionis  plurimum  adjuvamus ;  sed  hi¬ 
rudines  non  adeo  valent  ut  his  solis  liceat  confi¬ 
dere.  Post  sanguinis  detractionem,  in  balneum 
calidum  aegri  descensus,  vel  pannus  laneus  ex 
aqua  calida  expressus,  abdominique  assidue  appli¬ 
catus,  nonnunquam  multum  prodesse  videntur  ; 

/ 

sed  de  usu  balnei  calidi  hoc  tempore  morbi  mul¬ 
tum  inter  sese  discrepant  medici,  et  nunquam  nisi 
postquam  inflammatio  sanguinis  missione  et  ca- 
tharticis  remediis  debellata  esset,  aegrum  in  bal¬ 
neum  mediocriter  calidum  descendere  suadent. 

Vesicatoria  vehementer  laudantur,  et  plurimum 
interdum  prosunt.  Emplastrum  amplum,  inflam¬ 
matione,  missione  sanguinis  et  aliis  adhibitis  reme- 

diis,  subacta,  doloris  sedi  moveri  debet ;  et  cum 
beneficio  haud  parvo  pluribus  in  exemplis  usurpa¬ 
tur,  nam  arteriarum  actionem  cohibet,  et  ab  inter¬ 
na  parte  ad  superficiem  educit ;  dolores,  spasmosque 
solvit,  et  actione  catharticorum  alvum  faciliorem 
ducendam  reddit.  Quod  si  alterum  ex  his  non 
sufficeret,  alterum  adhiberi  liceat. 

Si  vomitu  urgente  et  nausea  ventriculus  non 
vexatur,  purgantia  leniora  remedia  usurpanda  sunt, 
veluti  oleum  ricini,  sales  medii,  &c.  Solutio  mag- 
nesiae  sulphatis  in  aqua  menthae  piperitae,  cui  tinc¬ 
tura  sennae  conjungi  potest,  in  divisis  portionibus, 
prout  conditio  ventriculi  acceperit,  sumendae  sunt. 

Si  liquida  omnia  ventriculus  respuit,  submurias 
hydrargyri  cum  extracto  colocynthidis  composito, 
saepe  melius  convenit ;  vel  enema  decocti  avenacei, 
in  quo  murias  sodae  solutus  est,  cum  evidente  be¬ 
neficio  nonnunquam  usurpatur. 

Si  irritabilitas  magna  ventriculi  adsit,  mistura 
salina  effervescens  saepe  potestatem  idonea  reme¬ 
dia  retinendi  praebet. 

His  sub  initium  morbi  adhibitis,  doloribus  aeger 

eripitur,  alvus  solvenda  est,  et  ad  sanitatem  saepe 
statim  redit. 

Quum  morbus  progreditur,  et  cunctis  adhibitis 
remediis  obsistit,  doloresque  aegri  nihil  mitigantur, 
ad  sanguinis  missionem  ex  brachio  rursus  idoneum 
erit  redire  ;  sed  quoniam  malum  in  senibus,  vel 
aliis  morbis  vel  intemperantia  debilitatis  occurrit, 
nimio  sanguine  detracto,  corpus  ita  debilitare  pos¬ 
sumus,  ut  vires  amissas  nunquam  recuperare  va¬ 
leat  ;  itaque  commodius  est,  in  iis  exemplis,  san¬ 
guinem  per  hirudines,  vel  cucurbitulas  cruentas, 
abdominis  parti  dolenti  applicandas,  detrahere. 

Per  totum  hujus  morbi  cursum,  cathartica  sub¬ 
inde  continuanda,  quoties  opus  fuerit,  ad  alvum 
laxandam  ;  et  quum  alvus  adeo  adstricta  pertina¬ 
citer  remansit,  ut  omnibus  ad  solutionem  efficien¬ 
dam  obstiterit,  enemata  leniora,  veluti  aqua  calida, 
vel  murias  sodae  decocto  avenaceo  solutus,  et  olei 
pauxillo  admixto,  vel  saponis  in  aqua  calida  solu¬ 
tio,  ad  stercora  indurata  solvenda,  et  dejectiones 
movendas,  haud  parum  profecerunt. 

Alvum  laxam  tenere,  et  ad  dolores  spasmosque 

mitigandos,  enemata  calida  et  lenia,  cum  laxanti¬ 
bus  remediis  adjectis,  nimirum  infusionibus  sennae 
foliorum,  vel  tinctura  jalapae,  oleum  ricini,  et  mul¬ 
tis  similibus,  subinde  infundi  debent. 

In  hujus  morbi  curatione,  tabacum  a  nonnullis 
multum  laudatum  est ;  sed  de  hujus  medicamenti 
usu,  variae  sunt  opiniones  medicorum.  Nonnulli, 
quum  omnia  supradicta  remedia,  sine  optato  ef¬ 
fectu,  administrata  sunt,  et  morbus  ad  sex  septemve 
dies  sine  signorum  mitigatione  perstiterit,  fumum 
vel  infusum  per  anum  indere  suadent ;  sed  infu¬ 
sum  melius  accommodatum  est,  quia  quam  fumus, 
melius  temperari  potest,  et  sub  hac  forma  medica¬ 
mentum  sagpissime  usurpatur  :  Ex  tabaci  foliorum 

/ 

scrupulo,  et  aquae  ferventis  unciis  sex,  cui,  secun¬ 
dum  Doctorem  Pemberton,  extractum  colocyn¬ 
thidis  compositum  bene  adjiciemus,  enema  constat, 
atque  post  sex  septemve  horas  iterandum  est,  prout 
symptomata  urgentia  postulent.  Sed  si  magna  ir¬ 
ritabilitas  ventriculum  urget,  non  adhibere  possu¬ 
mus  ;  nam  pluribus  in  exemplis,  nausea  et  vomitu 
augendis,  intendit  potius  quam  mitigat  infelicem 

conditionem  aegri ;  et  quum  vires  ejus  multum  de¬ 
bilitatae  fuerint,  remedium  anceps  periculosumque 
erit,  et  nunquam  temere  experiri  liceat. 

Opium  quoque  saepe  exitu  felici  in  hoc  morbo 
curando  excipitur,  ubi  mobilitas  magna  ventriculi 
instat,  et  vomitus  vehementer  vexat,  in  plenis  do- 
sibus  cum  submuriate  hydrargyri  conjunctum. 
Sed  sedulo  cavendum  est,  ut  hanc  medendi  ratio¬ 
nem  sequantur  quaedam  ex  supradictis  remediis, 
donec  alvus  soluta  sit ;  quem  effectum  promovere 
videtur  viribus  antispasmodicis  suis. 

Talis  autem  hujus  medicamenti  usus  a  plurimis 
medicis  multum  reprobatur  ;  imo,  antequam  con¬ 
stipatio  remediis  catharticis  caeterisque  amoveatur, 
opium  obviam  ire  consilio  quod  efficere  sibi  medi- 
cus  proponit,  et  actionem  arteriarum  idem  augere, 
potiusquam  compescere  putant. 

Quocunque  utique  tempore  hujus  morbi  opium 
datur,  semper  cum  quibusdam  purgantibus  reme¬ 
diis  conjunctum  usurpare  jubent. 

Nihilominus,  sine  ulla  conjunctione  purgantium 
in  plenis  dosibus,  opium  a  medicis  primum  forte 

artis  sua  locum  tenentibus,  cum  evidente  beneficio 
pluribus  in  exemplis  administratur ;  et  non  solum 
vomitum  et  nauseam  mitigat,  sed  spasmos  vaso¬ 
rum  amovendo  alvum  sua  sponte  moveri  cogit,  et 
sic  resolutionem  sanitatemque  promovet. 

Per  totum  morbi  decursum  regimen  antiphlo- 
gisticum  observare  debet  Enteriticus.  Ad  vires 
suas  sustinendas,  tenuis  et  parca  diaeta  facillime 
valet  ;  nam  multus  victus,  si  aegro  potestas  erat, 
dum  constipatio  perstat,  irritabilitatem  augeret, 
et  sic  omnia  symptomata  intensiora  redderet  ;  et 
inflammatione  superata,  quam  maxime  praecaven¬ 
dum  est,  ne  aeger  se  incaute  causis  excitantibus  ob¬ 
jiciat,  et  dum  convalescit,  ne  recidat  summopere 
advertendum  est,  quoniam  partes  affectae  debiles 
valdeque  irritabiles  aliquamdiu  perstant,  et  hic  de 
quo  agitur  morbus  prae  omnibus  ex  levissimis  causis 
excitantibus  admotis  recidere  potest.  Itaque, 
nihil  nisi  victus  lenis,  tenuis  et  concoctu  facilis,  ex 
frugibus  confectus,  aegro  permitti  debet.  Ab  om¬ 
nibus  meracioribus  liquoribus  abstinendum  est  ;  et 
ne  faecum  in  intestinis  aliqua  accumulatio  fiat,  ido- 

neum  erit  leniter  purgans  subinde  administrare, 
A  frigore,  vel  subita  mutatione  coeli,  quam  maxime 
homo  caveat.  Indusium  laneum  cuti  proximum 
convalescens  induere  debet. 

